BEGRUNDELSE

1. BAGGRUND FOR FORSLAGET

Den 4. juni 2014 vedtog Kommissionen et forslag til Rådets afgørelse i henhold til artikel 140, stk. 2, i traktaten om Den Europæiske Unions funktionsmåde (i det følgende benævnt "traktaten") om, at Litauen skal anses for at opfylde de nødvendige betingelser for at indføre euroen, og at Litauens dispensation skal ophæves med virkning fra den 1. januar 2014.

Hvis Rådet vedtager denne afgørelse, skal det efterfølgende fastsætte omregnings­kursen mellem euroen og den litauiske litas, som skal gælde fra 1. januar 2015.

I Rådets forordning (EF) nr. 2866/98 om omregningskurserne mellem euroen og valutaerne i de medlemsstater, der indfører euroen[1], fastsættes de uigenkaldeligt fastlåste omregningskurser for de 18 medlemsstater, der allerede deltager i euroen (Belgien, Tyskland, Estland, Grækenland, Spanien, Frankrig, Irland, Italien, Cypern, Luxembourg, Malta, Nederlandene, Østrig, Portugal, Slovenien, Slovakiet og Finland). For at udvide denne forordnings anvendelsesområde til at omfatte den litauiske litas skal der tilføjes en henvisning til denne valuta i forordningen. Det er formålet med dette forslag.

2. Resultat af høringer af interesserede parter og konsekvensanalyser

Den formelle procedure, der finder anvendelse efter et forslag fra Kommissionen til en rådsforordning, omfatter en høring af ECB. Medlemsstaterne drøfter regelmæssigt forskellige emner vedrørende deres finanspolitiske udfordringer i Det Økonomiske og Finansielle Udvalg og i Eurogruppen, herunder uformelle drøftelser om emner, der er af særlig relevans for forberedelsen af en eventuel indtræden i euroområdet (herunder valutakurspolitikker). Der finder en dialog sted med akademikere og andre interesserede grupper i forbindelse med konferencer/seminarer og på ad hoc-basis.

Den økonomiske udvikling i euroområdet og i medlemsstaterne vurderes inden for rammerne af de forskellige procedurer for samordning af de økonomiske politikker og overvågning (navnlig inden for rammerne af traktatens artikel 121) samt i forbindelse med Kommissionens regelmæssige overvågning og analyse af den landespecifikke og områderelaterede udvikling (herunder prognoser, regelmæssige publikationsserier, input til EFC, ECOFIN og Eurogruppen). I henhold til proportionalitetsprincippet og i overensstemmelse med hidtidig praksis er det ikke nødvendigt at udarbejde en formel konsekvensanalyse.

3. Juridiske aspekter af forslaget

3.1. Retsgrundlag

Retsgrundlaget for dette forslag er traktatens artikel 140, stk. 3, i henhold til hvilken Rådet skal vedtage den omregningskurs, til hvilken euroen træder i stedet for valutaen i en medlemsstat, hvis dispensation er blevet ophævet i medfør af traktatens artikel 140, stk. 2.

Rådet træffer afgørelse med enstemmighed blandt de medlemmer, der repræsenterer medlemsstater, der har euroen som valuta, og den berørte medlems­stat på forslag af Kommissionen og efter høring af ECB.

3.2. Nærhedsprincippet og proportionalitetsprincippet

Forslaget henhører under Den Europæiske Unions enekompetence. Nærheds­princippet finder derfor ikke anvendelse.

Dette forslag går ikke ud over, hvad der er nødvendigt for at opfylde dets formål, og er derfor i overensstemmelse med proportionalitetsprincippet.

3.3. Reguleringsmiddel/reguleringsform

En forordning er det eneste egnede retlige instrument til at ændre Rådets forordning (EF) nr. 2866/98 om omregningskurserne mellem euroen og valutaerne i de medlemsstater, der indfører euroen.

4. Virkninger for budgettet

Forslaget har ingen konsekvenser for Unionens budget.

5. Bemærkninger til de enkelte artikler

5.1. Artikel 1

Den kurs, der foreslås, er den litauiske litas' nuværende centralkurs i valutamekanismen (ERM II).

Som for de andre valutaers vedkommende og i overensstemmelse med Rådets forordning (EF) nr. 1103/97[2] om visse bestemmelser vedrørende indførelsen af euroen fastsættes kursen med seks betydende cifre.

5.2. Artikel 2

I denne artikel fastsættes forordningens ikrafttrædelsesdato til den 1. januar 2015, så den får virkning samtidig med Rådets øvrige retsakter vedrørende Litauens indførelse af euroen, dvs. på datoen for ophævelsen af Litauens dispensation og på datoen for ikrafttrædelsen af de andre foranstaltninger, som er nødvendige for indførelse af euroen i Litauen.

2014/0208 (NLE)

Forslag til

RÅDETS FORORDNING

om ændring af forordning (EF) nr. 2866/98 med hensyn til euro-omregningskursen for Litauen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 140, stk. 3,

under henvisning til forslag fra Europa-Kommissionen[3],

under henvisning til udtalelse fra Den Europæiske Centralbank[4], og

ud fra følgende betragtninger:

(1) I Rådets forordning (EF) nr. 2866/98[5] fastsættes omregningskurserne for euroen fra 1. januar 1999.

(2) I henhold til artikel 4 i tiltrædelsesakten fra 2003 er Litauen en medlemsstat med dispensation som defineret i traktatens artikel 139, stk. 1.

(3) I henhold til Rådets afgørelse 2014/…/EU af …[6] opfylder Litauen de nødvendige betingelser for indførelse af euroen, og dispensationen til fordel for Litauen ophæves med virkning fra den 1. januar 2015.

(4) Indførelsen af euroen i Litauen er betinget af, at der vedtages en omregningskurs mellem euroen og den litauiske litas. Denne omregningskurs fastsættes til 3.45280 litas pr. 1 EUR, hvilket svarer til litas' nuværende centralkurs i valutamekanismen (ERM II).

(5) Forordning (EF) nr. 2866/98 bør ændres i overensstemmelse hermed —

VEDTAGET DENNE FORORDNING:

Artikel 1

I artikel 1 i forordning (EF) nr. 2866/98 indsættes følgende linje mellem omregningskurserne for den lettiske lats og den luxembourgske franc:

"= 3.45280 litauiske litas".

Artikel 2

Denne forordning træder i kraft den 1. januar 2015.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Strasbourg, den […].

På Rådets vegne Formand

[1] EFT L 359 af 31.12.1998, s. 1.

[2] EFT L 162 af 19.6.1997, s. 1

[3] EUT C … af … , s. …

[4] EUT C … af … , s. …

[5] Rådets forordning (EF) nr. 2866/98 af 31. december 1998 om omregningskurserne mellem euroen og valutaerne i de medlemsstater, der indfører euroen (EFT L 359 af 31.12.1998, s. 1).

[6] Rådets afgørelse 2014/.../EU om Litauens indførelse af euroen den 1. januar 2015 [....].